Source: https://e-scorpios.gr/2020/02/13/%CF%80%CF%81%CF%89%CF%84%CF%8C%CE%BA%CE%BF%CE%BB%CE%BB%CE%BF-%CF%83%CF%85%CE%BD%CE%B5%CF%81%CE%B3%CE%B1%CF%83%CE%AF%CE%B1%CF%82-%CE%BF%CE%B1%CE%B5%CE%B4-%CE%BA%CE%B1%CE%B9-%CE%B5%CE%BB%CE%B9%CE%BD/
Timestamp: 2020-02-25 06:36:57+00:00
Document Index: 21728378

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Πρωτόκολλο συνεργασίας ΟΑΕΔ και ΕΛΙΝΥΑΕ για τη σύνδεση της Επαγγελματικής Εκπαίδευσης με την Υγεία και την Ασφάλεια στην Εργασία | e-scorpios.gr
Αρχική ΕΛΛΑΔΑ Πρωτόκολλο συνεργασίας ΟΑΕΔ και ΕΛΙΝΥΑΕ για τη σύνδεση της Επαγγελματικής Εκπαίδευσης...
Πρωτόκολλο συνεργασίας για τη διασύνδεση της επαγγελματικής εκπαίδευσης με την υγιεινή και ασφάλεια της εργασίας, υπέγραψαν σήμερα Πέμπτη 13 Φεβρουαρίου ο Διοικητής του ΟΑΕΔ Σπύρος Πρωτοψάλτηςκαι η Πρόεδρος του Ελληνικού Ινστιτούτου Υγιεινής και Ασφάλειας της Εργασίας (ΕΛΙΝΥΑΕ) Ρένα Μπαρδάνη.
Συγκεκριμένα, ο ΟΑΕΔ, ο οποίος λειτουργεί 49 Επαγγελματικές Σχολές (ΕΠΑΣ) Μαθητείας πανελλαδικά, στις οποίες φοιτούν περίπου 8.000 μαθητές, και το ΕΛΙΝΥΑΕ, ως εξειδικευμένος φορέας σε θέματα Ασφάλειας και Υγείας στην Εργασία, συμφώνησαν να συνεργαστούν για την εκπαίδευση των μαθητών σε θέματα υγιεινής και ασφάλειας, με στόχο τη μείωση των εργατικών ατυχημάτων, την πρόληψη επαγγελματικών ασθενειών και τη δημιουργία εργασιακού περιβάλλοντος χαμηλού κινδύνου. Στόχος της συγκεκριμένης προσπάθειας είναι οι νέοι, που θα ασκήσουν τεχνικά επαγγέλματα να ενημερωθούν και να ευαισθητοποιηθούν, ώστε να μην υποτιμούν τον κίνδυνο και να λαμβάνουν τα απαραίτητα μέτρα πρόληψης.
Το πρωτόκολλο συνεργασίας, το οποίο θα ισχύσει μέχρι τη λήξη της σχολικής χρονιάς 2021–2022, περιλαμβάνει την πρώτη πιλοτική εφαρμογής ενός νέου εργαλείου εικονικής πραγματικότητας που δημιουργήθηκε σε συνεργασία του ΕΛΙΝΥΑΕ με το ΕΜΠ, και ενημερωτικές διαλέξεις. Συγκεκριμένα:
Εκπαίδευση με εργαλεία εικονικής πραγματικότητας. Τα σύγχρονα αυτά εργαλεία εκπαίδευσης (VirtualReality) θα χρησιμοποιηθούν στις ΕΠΑΣ του ΟΑΕΔ σε ειδικότητες υψηλής επικινδυνότητας, προκειμένου να ευαισθητοποιηθούν οι μαθητές και να λάβουν τις απαραίτητες γνώσεις σε θέματα υγιεινής και ασφάλειας. Τις ειδικότητες στις οποίες θα εφαρμοστεί η συγκεκριμένη εκπαίδευση θα τις επιλέξει ο ΟΑΕΔ.
Δράσεις ευαισθητοποίησης μαθητών. Το ΕΛΙΝΥΑΕ θα πραγματοποιήσει ενημερωτικές διαλέξεις, για θέματα υγιεινής και ασφάλειας στον χώρο εργασίας, σε ΕΠΑΣ Αθήνας, Θεσσαλονίκης, Ιωαννίνων και Βόλου, τις οποίες θα προσαρμόσει στις ανάγκες της κάθε εκπαιδευτικής ειδικότητας. Ο ΟΑΕΔ θα διαθέσει τις εγκαταστάσεις για την πραγματοποίηση των διαλέξεων, τις οποίες θα παρακολουθήσουν οι μαθητές των ΕΠΑΣ Μαθητείας.
Οι δράσεις του συγκεκριμένου πρωτοκόλλου σε συγκεκριμένες σχολές είναι πιλοτικές και οι δύο φορείς, έχουν ως στόχο να επεκτείνουν την εφαρμογή τους στο σύνολο των ΕΠΑΣ της χώρας στα επόμενα χρόνια.
Με αφορμή την υπογραφή του Πρωτοκόλλου Συνεργασίας με το ΕΛΙΝΥΑΕ, ο ΔιοικητήςΟΑΕΔΣπ.Πρωτοψάλτηςδήλωσε: «Σκοπός αυτής της ουσιαστικής συνεργασίας είναι η ευαισθητοποίηση, η ενημέρωση και η εκπαίδευση των μαθητών των Επαγγελματικών Σχολών Μαθητείας του ΟΕΑΔ, έτσι ώστε να προετοιμαστούν κατάλληλα σε θέματα υγείας και ασφάλειας στο σύγχρονο εργασιακό περιβάλλον. Η εκπαίδευση των μαθητών μας αναφορικά με την εκτίμηση των κινδύνων και τη λήψη μέτρων πρόληψης και αυτοπροστασίας, έχει ως απώτερο στόχο την ελαχιστοποίηση των ατυχημάτων κατά την άσκηση του επαγγέλματος. Το πρωτόκολλο συνεργασίας θα ξεκινήσει να εφαρμόζεται πιλοτικά και ευελπιστούμε ότι πολύ σύντομα θα αναπτυχθούν παρόμοιες δράσεις και στις 49 Επαγγελματικές Σχολές του Οργανισμού».
Η Πρόεδρος του ΕΛΙΝΥΑΕ Ρένα Μπαρδάνη δήλωσε: «Το ΕΛΙΝΥΑΕ ως ο μοναδικός φορέας των κοινωνικών εταίρων για την υγεία και ασφάλεια στοχεύει στην προαγωγή τους παντού. Ιδιαίτερα η εκπαίδευση και ευαισθητοποίηση των νέων συμβάλλει στη δημιουργία νοοτροπίας πρόληψης που είναι το ζητούμενο για την βελτίωση της ποιότητας εργασίας και ζωής γενικότερα. Η συνεργασία αυτή με τον ΟΑΕΔ θεωρούμε θα αποτελέσει την απαρχή δημιουργικών δράσεων προς όφελος όλων».
Ο ΟΑΕΔ εφαρμόζει από το 1952 το σύστημα της Μαθητείας, που είναι και το μοναδικό δυικό σύστημα στη χώρα μας και βασίζεται στο διαχρονικά επιτυχημένο μοντέλο της Γερμανίας. Η σημασία αυτού του θεσμού έγκειται στο γεγονός ότι η Μαθητεία αποτελεί το εκπαιδευτικό σύστημα που συνδυάζει τη θεωρητική και εργαστηριακή εκπαίδευση στην τάξη με την πρακτική άσκηση σε επιχειρήσεις. Οι μαθητές των ΕΠΑΣ αποκτούν επαγγελματική εμπειρία σε πραγματικές συνθήκες εργασίας, ασκούμενοι σε επιχειρήσεις όλων των κλάδων σε πολλές τεχνικές ειδικότητες.
Προηγούμενο άρθροΤοποθέτηση του Γιώργου Μουλκιώτη, στην Ολομέλεια της Βουλής κατά τη συζήτηση νομοσχεδίου Υπουργείου Οικονομικών
Επόμενο άρθροΤην Τρίτη στην υψηλή γέφυρα της Χαλκίδας τα Σωματεία της ΛΑΡΚΟ μαζί με τους τοπικούς φορείς, τα Εργατικά Κέντρα και τα σωματεία απ`όλη τη χώρα
Kοπή Βασιλόπιτας ΕΔΔΥΠΠΥ